Poliisin mukaan Rautatientorille palanneilla aktiiveilla oli yritystä tulla mielenosoituspaikalle takaisin.

Poliisi on tiistaina ottanut kiinni kaksi mielenosoittajaa.

Suomi Ensin -leiri purettiin poliisin määräyksestä maanantaina.

Suomi ensin -mielenosoitusleiri määrättiin purettavaksi maanantaina klo 18.00 mennessä.

Helsingin Rautatientorilla helmikuusta asti seissyt Suomi ensin -mielenosoitusleiri purettiin maanantaina poliisin määräyksestä. Päätös oli Suomi ensin -porukalle katkeraa kalkkia.

Maanantai-iltana Rautatientorilla nähtiinkin värikkäitä käänteitä, ennen kuin leiri oli viimein poistunut katukuvasta noin kahdeksaan mennessä illalla.

Poliisi otti paikalta kiinni neljä mielenosoittajaa. Muun muassa liikkeen johtohahmo raahattiin poliisiauton perään käsiraudoissa. Paikalla oli kaikkiaan noin 10 poliisin yksikköä, ja runsaasti yleisöä.

Ylikomisario, johtokeskuksen johtaja Jussi Huhtela Helsingin poliisista kertoo, että Suomi ensin -aktiiveja on tänään tiistainakin saapunut Rautatientorilla häiriköimään.

- Heillä oli yritys tulla mielenosoituspaikalle takaisin, tai ainakin katsoa miten yritykseen reagoidaan. Ei nyt sen kummempaa. Heille on suullisesti ja kirjallisesti tehty selväksi, ettei kyseinen porukka voi jatkaa siellä, Huhtela toteaa.

- Jouduimme ottamaan kaksi henkilöä kiinni, koska he kieltäytyivät poistumasta paikalta. Heille oli annettu kehotus poistua yleisen järjestyksen ylläpitämiseksi ja he eivät tätä noudattaneet, Huhtela sanoo.

Hänen mukaansa kiinniotetut miehet käyttäytyivät aggressiivisesti ja huutelivat.

Poliisin mukaan tiedossa ei ole, että Suomi ensin -aktiivit yrittäisivät perustaa leiriään jonnekin toiselle sijainnille Helsingissä.